Иван Давидков
Нека са радостни хора и птички

chitanka.info

Весела глъчка се носи от вчера —

вече започна по нас гроздобера.

Будни са призори всички селца:

скърцат коли и подтичват деца.

Кошници вити под мишница взели,

бързат момичета поруменели.

Гроздове тегнат на всяка лоза,

всяко зърно — като бистра сълза.

Гледай: сред шумата кос се е сврял

и челядта си дори е събрал.

Тя от неспирната глъчка не бяга —

на гроздобер е дошла, да помага.

Нека си клъвнат — ще има за всички!

Нека са радостни хора и птички!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.